Un bărbat şi-a împuşcat mortal soţia la firma de transport din Bucureşti la care aceasta lucra, apoi s-a sinucis, fiind găsit decedat câteva ore după crimă, în judeţul Călăraşi.

Potrivit Poliţiei Capitalei, Serviciul Omoruri a fost sesizat marţi că, la o societate comercială din Sectorul 5 al Capitalei, o angajată în vârstă de 31 de ani a fost agresată şi împuşcată în cap de către soţul acesteia, care apoi a fugit.

Anchetatorii au făcut cercetarea la locul faptei, iar trupul neînsufleţit al femeii a fost transportat la Institututul Naţional de Medicină Legală pentru efectuarea necropsiei.

După câteva ore de căutări, bărbatul, în vârstă de 45 ani, a fost găsit decedat, într-o comună din judeţul Călăraşi.

În urma verificărilor, anchetatorii au stabilit că bărbatul deţinea legal un pistol cu bile, iar soţia acestuia nu a formulat plângeri la Poliţie că soţul său o agresează sau o ameninţă.

Potrivit unor surse judiciare, femeia lucra la firma de transport Eurostar, de pe Şoseaua Viilor nr. 9.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.